b'\n_START_ARTICLE_\nTRS\xe2\x80\x93703\n_START_PARAGRAPH_\nTRS\xe2\x80\x93703 je naziv hrvatskoga ra\xc4\x8dunala koje je proizvodilo poduze\xc4\x87e Tvornica ra\xc4\x8dunskih strojeva \xe2\x80\x93 Zagreb. Bilo je to malo jednokorisni\xc4\x8dko poslovno ra\xc4\x8dunalo op\xc4\x87e namjene, utemeljeno na Zilog Z-80 A mikroprocesoru._NEWLINE_U osnovnoj konfiguraciji ra\xc4\x8dunalo je bilo opremljeno s 64 kB radne memorije te dvije disketne jedinice s kapacitetom od 1,2 mB svaka. Za model 703 razvijen je vlastiti operacijski sustav OS 703, ali je isto tako radilo i s CP/M sustavom. Isporu\xc4\x8divao se s vlastitim asinkronim video-terminalom TRS\xe2\x80\x93838 i serijskim matri\xc4\x8dnim (mozaik) pisa\xc4\x8dem TRS\xe2\x80\x93835, koji je uz ure\xc4\x91aj za uvla\xc4\x8denje pojedina\xc4\x8dnih listova papira i kartica (TRS\xe2\x80\x93062) mogao ispisivati na rubno bu\xc5\xa1eni formular (\xc2\xbbzebra\xc2\xab papir). Tako\xc4\x91er su postojale i ve\xc4\x87a jedinica TRS 713, kao i vi\xc5\xa1ekorisni\xc4\x8dka jedinica TRS 901.'